WTI ดิ่งกว่า 1% หลุด 73 เหรียญ กังวลเฟดเดินหน้าขึ้นดอกเบี้ย
ราคาน้ำมัน WTI ดิ่งกว่า 1% หลุด 73 เหรียญ กังวลเฟดขึ้นดอกเบี้ยนานกว่าคาด หลังตัวเลขจ้างงานสหรัฐแกร่ง
ราคาน้ำมัน WTI ดิ่งกว่า 1% หลุด 73 เหรียญ กังวลเฟดเดินหน้าขึ้นดอกเบี้ย
6 ก.พ. 2566

ผู้สื่อข่าวรายงานว่า วันนี้(6ก.พ.66) สัญญาน้ำมันดิบ WTI ดิ่งกว่า 1% หลุดระดับ 73 ดอลลาร์ ท่ามกลางความกังวลที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยนานกว่าที่คาดไว้ หลังสหรัฐเปิดเผยตัวเลขการจ้างงานที่แข็งแกร่ง
โดย ณ เวลา 22:54 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมี.ค. ซึ่งมีการซื้อขายที่ตลาด NYMEX ลบ 0.87 ดอลลาร์ หรือ 1.19% สู่ระดับ 72.52 ดอลลาร์/บาร์เรล
นอกจากนี้ ราคาน้ำมันถูกกดดันจากการแข็งค่าของดอลลาร์ ซึ่งจะลดความน่าดึงดูดของสัญญา โดยทำให้สัญญาน้ำมันมีราคาแพงขึ้นสำหรับผู้ถือครองเงินสกุลอื่น
ขณะเดียวกัน ตลาดจับตากลุ่ม G7, สหภาพยุโรป และออสเตรเลีย ซึ่งได้ทำการกำหนดเพดานราคาน้ำมันรัสเซีย โดยมีผลบังคับใช้วานนี้
ทั้งนี้ มาตรการดังกล่าวจะกำหนดเพดานราคาน้ำมันรัสเซียที่ระดับ 100 ดอลลาร์/บาร์เรลสำหรับน้ำมันดีเซลและผลิตภัณฑ์น้ำมันที่มีราคาซื้อขายสูงกว่าราคาน้ำมันดิบ และกำหนดเพดานราคาน้ำมันที่ระดับ 45 ดอลลาร์/บาร์เรลสำหรับผลิตภัณฑ์น้ำมันที่มีราคาซื้อขายต่ำกว่าราคาน้ำมันดิบ